钦定古今图书集成/明伦汇编/闺媛典/第021卷
## 钦定古今图书集成/明伦汇编/闺媛典/第021卷

| 钦定古今图书集成 明伦汇编 第二十一卷 |

| |

钦定《古今图书集成》《明伦汇编闺媛典》

第二十一卷《目录》。

《闺媛总部》·纪事

《闺媛总部，杂录一》

《闺媛典》第二十一卷。

《左传僖公二十二年》：郑文夫人𦬒氏、姜氏劳楚子于
柯泽。楚子使师缙示之俘馘。君子曰：“非礼也。妇人送
迎不出门，见兄弟不逾阈，戎事不迩女器。”丁丑，楚子
入飨于郑，九献庭实旅百加笾豆六品。飨毕，夜出文
𦬒送于军，取郑二姬以归。叔詹曰：“楚王其不没乎？为
礼卒于无别。无别不可谓礼，将何以没？诸侯是以知”
其不遂霸也。

《西京杂记》：“赵王如意年幼，未能亲外傅戚姬，使旧赵
王内傅赵媪傅之，号其室曰‘养德宫’。”

《荀勗集》：“昔乡里郑子群娶陈司空从妺，后隔吕布之
乱，不复相知存亡，更娶乡里蔡氏女。徐州平定，陈氏
得还，遂二妃并存。”

《三国志·魏略》：杜畿在郡，被书录寡妇。是时他郡或有
自相配嫁，依书皆录夺，啼哭道路。畿但取寡者，故所
送少。及赵俨代畿，而所送多。文帝问畿：“前君所送何
少，今何多也？”畿对曰：“臣前所录皆亡者妻，今俨送生
人妇也。”帝及左右顾而失色。

王隐《晋书》，武帝为太子纳妃，谋久不决。上欲娶卫瓘
女，后欲娶贾充女，上曰：“卫公女有五可，贾公女有五
不可：卫家种贤而多子，端正而长白；贾家种妒而少
子，丑而短黑也。”

《草木状》：南人有女，数岁即大酿酒，既漉，候冬陂池竭
时，寘酒罂中，密固其上，瘗陂中，至春潴水满，亦不复
发。女将嫁，乃发陂取酒，以供贺客，谓之“女酒。”

《北史崔休传》：休弟夤子愍，字长谦，幼聪敏。济州刺史
卢尚之欲以长女妻之，休子㥄为长谦求尚之次女
曰：“家道多由妇人”，欲令姊妹为妯娌，尚之感其义，于
是同日成婚。

《酉阳杂俎》：“北朝妇人常以冬至日进履、袜及靴，正月
进箕帚、长生花，立春进春书，以青缯为帜，刻龙像衔
之，或为虾蟆。五月进午时图、午时花，施帐之上。是日
又进长命缕、宛转绳，皆结为人像带之。夏至日进扇
及粉脂襄，皆有辞。”

《鸡肋》隋文帝以韦孝宽为元帅，击尉迟迥。孝宽有疾，
每卧帐中，遣妇人传教命。

《岁时记》：“七月七日为牵牛织女聚会之夜。”是夕，人家
妇女结彩缕，穿七孔鍼，咸以金𨱎石为鍼，陈瓜果于
庭中以乞巧。有蟢子网于瓜上，则以为符应。

《宋史王溥传》：溥子贻孙，累右司郎中。太祖尝问赵普：
“拜礼何以男子跪而妇人否？”普问礼官，不能对。贻孙
曰：“古诗云：‘长跪问故夫’。是妇人亦跪也。唐太后朝，妇
人始拜而不跪。普问所出，对云：‘太和中，有幽州从事
张建章，著《渤海国记》，备言其事，普大称赏之’。”

《燕翼贻谋录》：《礼经》，女子出适，以父母三年之丧折而
为二，舅姑父母皆为期丧。太宗孝明皇后居昭宪太
后之丧，齐衰三年。故乾德二年，判大理寺尹拙、少卿
薛中允等奏：“三年之内，几筵尚存，夫居苫块之中，妇
披绮罗之饰。夫妇齐体，哀乐不同。乞令舅姑之丧，妇
从其夫，齐斩三年”，于义为称。十二月丁酉朔，诏从之，
遂为定制。

《辍耕录》：吉之永丰刘氏女，天兵南下日，为东平王郎
中宥所虏。后王闻其父母兄弟舅姑夫子咸在，因放
之归，且作《归妇吟》以送之。诗曰：“烈火都将玉石焚，死
生契阔忆中分。信音一绝思青鸟，望眼双穿见白云。
残月鹡鸰还有难，北风鸿雁正离群。新诗送尔还家
去，重续当年织锦纹。”吁，固虽刘氏有莫大之幸，而王
亦仁人矣。

《渑水燕谈录》：英宗治平中，燕国惠和公主下降王师
约。异时尚主之家，例降昭穆一等，以为恭，疾之曰：“此
废人伦之序，不可以为法，思有以厚风俗。”亟命正之，
尚未遑著于令。及神宗践祚，乃诏公主出降，皆行见
舅姑礼。是时师约父克臣为开封府判官，前一日，中
使促就第受主见，行盥馈礼成，遂大设乐，天下荣之。
三宫嫔御，还者莫不嗟叹。近姻贵戚相与震动，以为
天姬之贵，尚执行妇道，盖自惠和始耳。唐南平公主
下降王珪之子，珪坐令亲执行笄馈盥之礼，曰：“吾岂
为身荣，所以成国家之美耳。惟吾祖宗首正王化，穆
然成风矣。”

宋王荆公之次子名雱，为太常寺太祝，素有心疾，娶
同郡庞氏女为妻，逾年生一子。雱以貌不类己，百计欲杀之，竟以悸死。又与其妻日相斗哄。荆公知其子
失心，念其妇无罪，欲离异之，则恐其误被恶声，遂与
择婿而嫁之。是时，有工部员外郎侯叔献者，荆公之
门人也，取魏氏女为妻，少悍。叔献死而帏薄不肃，荆
公奏逐魏氏妇归本家，京师有谚语曰：“王太祝生前
嫁妇，侯工部死后休妻。”

《闲燕常谈》：“吕汲公在相位，其兄进伯自外郡代还，相
与坐东府堂上，夫人自廊下降阶，趋参，以二婢掖侍
而前。进伯遽曰：‘宰相夫人不须拜’。微仲解其意，叱二
婢使去，而夫人独拜于赤日中，尽礼而退。进伯略不
顾劳，闻者叹服其家法之严。”

《过庭录》：崔比部讳公立，韩魏公妻弟也。为人古直有
操行，居许与忠宣邻。忠宣除文正服，托妻子于崔，干
禄上都，崔晨夕顾瞩，始终不怠。时七伯祖为单州推
官，人来报疾笃，魏国夫人惊忧，欲往视之，崔公力阻
曰：“而为妇人，夫出独安往？吾受而夫之托，因立杖于
门曰：‘出者吾杖之’。”魏国不敢复言，忠宣归谢焉。
《清波杂志》：“祖母太夫人，慈圣之后，暇日与子孙谭京
都旧事。政、宣间，以戚里数值诞皇子入宫称贺，盛饰
群立于露台，人各许携一婢。起居毕，自殿陛下撒包
子，及成束金钗金银，俾众婢争夺，或共得彩端，即裂
为二，俯拾之，次多遗钗珥之属，殿上观之为笑乐。有
慧捷者重负而归，亦有徒手无一物者。时”盛暑，以一
镀金钱于御廊得水一盆，其锡赉殊不多，破费随尽。
国难南渡后，竟不复见，此盛事。曹氏分南北宅，祖母
北宅也，为武燕王五世孙。

《辍耕录》：建炎庚寅正月三日，帝航海次金鳌山。山下
曰黄椒村。村之妇女，闻天子至，咸来瞻拜，龙颜，欢声
如雷，曰：“不图今日得睹天日。”帝喜，敕夫人各自便。故
至今村妇皆曰夫人。虽易世，其称谓尚然不改。
《明通纪》：桂萼因章皇太后御制《女训》一书，拟上推行
之序，下部议，以萼所陈胎教之仪，诸母之择，子师之
慎，所以为天下根本之虑，为圣子神孙修德养身之
助，其关系甚大，宜书诸御屏，或训诸宫阃，以为先事
之备。其“女训”之学，“瞽蒙”之教，媒氏之正，又所以推其
教于天下者，固宜崇“阴教”以敦女习。但瞽蒙人只许
记古诗及《女训》等书，以劝诱风俗，不得记诵淫词艳
曲云。

《入蜀纪见》：夔人重武侯，以岁首人日倾城出游八阵
上，谓之“踏碛。”妇人拾沙中小石之可穿者，贯以绣缕，
携之归，以为一岁之祥。

《珍珠船》，池阳上巳日，妇女以荠花点油祝而洒之水
中，若成龙凤花草之状，则吉，谓之“油花卜。”

《易经屯六二》：“屯如邅如，乘马班如。匪寇婚媾，女子贞
不字，十年乃字。”〈大全〉朱子曰：耿氏解“女子贞不”字，作嫁
笄而字，此不字者，未许嫁也，却与婚媾之义相通，亦
说得有理。伊川说作“字育”之字。孔氏曰：如有人偪近
于难，远有外应，未敢遽进，被近者所凌，经久之后，乃
得相合。凡事皆象于此，非惟男女而已。

《易经蒙》九二：“包蒙吉，纳妇吉。”〈大全〉程传卦惟二阳爻，上
九刚而过，惟九二有刚中之德，而应于五，用于时而
独明者也。苟恃其明，专于自任，则其德不弘，故虽妇
人之柔暗，尚当纳其所善，则其明广矣。又以诸爻皆
阴，故云“妇。”

《易经泰》六五：“帝乙归妹，以祉元吉。”〈大全〉程传以爻义观
之，帝乙制王姬下嫁之礼法者也。自古帝女虽皆下
嫁，至帝乙然后制为礼法，使降其尊贵，以顺从其夫
也。六五以阴柔居君位，下应于九二刚明之贤，五能
倚任其贤臣而顺从之，如帝乙之归妹然，降其尊而
顺从于阳，则以之受祉，且“元吉”也。

《易经：观》六二，窥观，利女贞。象曰：“窥观女贞，亦可丑也。”
〈大全〉程传二应于五，观于五也。五刚阳中正之道，非二
阴暗柔弱所能观见也，故但如窥觇之观耳。不能明
见刚阳中正之道，则利如“女子”之“贞。”虽见之不能甚
明，而能顺从者，女子之道也，在女子为贞也。二既不
能明见九五之道，能如女子之顺从，则不失中正，乃
为利也。〈本义〉阴柔居内而观乎外。窥观之象。女子之正
也。故其占如此。丈夫得之、非所利矣。

《咸卦》：“亨，利贞，取女吉。”〈大全〉本义《咸》，交感也。兑柔在上，艮
刚在下，而交相感应。又艮止而感之专，兑说则应之
至。又艮以少男，下于兑之少女，男先乎女，得男女之
正，婚姻之时，故其卦为咸，其占“亨”而“利贞”，取女则吉。
盖感有必通之理，然不以贞，则失其亨，而所为皆凶
矣。

《睽》：《彖》：“二女同居”，其志不同行。〈大全〉程传中少二女虽同
居，其志不同行，亦为睽义。女之少也，同处长则各适
其归，其志异也，言《睽》者本同也。

胡氏曰：二与五皆言妇。五以二为妇，正也。三以四为
妇，非正也。三、四相比而为夫妇，妇虽孕而不育，女归
之不以渐者也，故凶。二、五相应而为夫妇，妇虽不孕，
而三四莫能胜，女归之以其渐者也，故“吉。”周公于三
五二爻，言妇之吉凶，而卦词所谓“女归吉”者愈明矣。
《既济》六二，妇丧其茀，勿逐，七日得。〈大全〉程传二阴也，故
以“妇”言“茀”，妇人出门以自蔽者也。“丧其茀”，则不可行
矣。二不为五之求用，则不得行，如妇之丧茀也。然中
正之道，岂可废也，时过则行矣。

《礼记·曲礼》：“国君不名卿老世妇，大夫不名世臣侄娣，
士不名家相长妾。”〈注〉孔氏曰：“世妇，谓两媵也。次于夫
人，而贵于诸妾，侄妻之兄，女娣妻之妹，从妻来为妾
也。长妾，妾之有子者。”应氏曰：“内助之贤而旧者，如世
妇侄、娣、长妾，虽其分不敌于女君，其贵实隆于诸御。
敬之而不名，所以示夫内之有所统也。”

《公庭》不言妇女。〈注〉吕氏曰：肃敬者，公庭之事也。燕昵
者，私庭之事也。妇人私昵之事，不可以言于公庭。马
氏曰：“男正位乎外，女正位乎内，内言不出，外言不入，
凡欲无相渎而已，又况公庭可言妇女乎？”

《坊记》：“寡妇不夜哭。妇人疾，问之不问其疾。”〈注〉孔氏曰：
“妇人疾，问其安否，不问其疾之所在也。”

《丧大记》：“男子不绝妇人之手，妇人不绝男子之手。”
《礼记疏》三十曰：“壮有室。”妻居室中，故呼妻为室。室之
言实也。今不云有妻而云有室者，妻者，齐也，齐为狭
局，云室者，含妾媵事类为广。

《礼记》注：“女子十五许嫁者，则亦衣帛。”

《左传》：“女德无极，妇怨无终。”

《诗》曰：“虽有丝麻，无弃菅蒯。虽有姬姜，无弃憔悴。”〈注〉《逸
诗》也。“姬姜”，大国之女，憔悴陋贱之人。

《国语》：子夏曰：“古之嫁不及舅姑，谓之不幸。夫妇学于
舅姑者也。”

《汲冢周书》：“女生而成五。”

“春分之日，元鸟不至，妇人不信；清明又五日，虹不见”，
妇人苞乱。“立冬又五日，雉不入”，大水国多淫妇。“小雪
之日，冬虹不藏，妇不专一；大寒之日，鸡不始乳，淫女
乱男。”

《庄子·山木篇》：阳子之宋，宿于逆旅。逆旅人有妾二人，
其一人美，其一人恶，恶者贵而美者贱。阳子问其故，
逆旅小子对曰：“其美者自美，吾不知其美也；其恶者
自恶，吾不知其恶也。”阳子曰：“弟子记之，行贤而去自
贤之行，安往而不爱哉？”

《孔丛子·嘉言》子张曰：“女子必渐乎二十而后嫁，何也？”
孔子曰：“十五许嫁而后从。夫阳动而阴应，男唱而女
随之义也。以为缋组织纴者，女子之所有事也；黼黻
文章之义，妇人之所有大功也。必十五以往，渐乎二
十，然后可以通乎此事。通乎此事，然后乃能上以孝
于舅姑，下以事夫养子也。”

《抗志篇》：卫将军文子之内子死，复者曰：“皋媚女复。”子
思闻之曰：“此女氏之字，非夫氏之名也。妇人于夫氏，
以姓氏称，礼也。”

《儒服》篇：“妇人懦夫，以泣著爱。”

《战国策》：宋人有学者，三年反而名其母。其母曰：“子学
三年，反而名我者，何也？”其子曰：“我所贤者，无过尧舜，
尧舜名；吾所大者，无大天地。天地名。今母贤不过尧
舜，大不过天地，是以名母也。”其母曰：“子之于学者，将
尽行之乎？愿子之有以易名母也。子之于学也，将有
所不行也。愿子之且以名母为后也。”

《韩诗外传》：“夫临照而有别，妻柔顺而听从。若夫行之
而不中道，即恐惧而自竦，此妇道也。”

“嫁女之家，三夜不息烛，思相离也。取妇之家，三日不
举乐，思嗣亲也。是故昏礼不贺，人之序也。三月而庙
见祢，来妇也。厥明见舅姑，降于西阶，妇升自阼阶，授
之室也。忧思三日，三月不杀，孝子之情也。故礼者因
人情为文。《诗》曰：‘亲结其缡，九十其仪’。”言多仪也。
齐王厚送女，欲妻屠牛吐。屠牛吐辞以疾其友，曰：“子
终死腥臭之肆而已乎？何为辞之？”吐应之曰：“其女丑。”
其友曰：“子何以知之？”吐曰：“以吾屠知之。”其友曰：“何谓
也？”吐曰：“吾肉善而去若少耳。吾肉不善，虽以吾附益
之，尚犹贾不售，今厚送子，子丑故耳。”其友后见之，果
丑。《传》曰：目如擗杏，齿如编贝。

《春秋繁露》：“妇人无出境之事，经礼也。母为子娶，奔丧
父母，变礼也。明乎经变之事，然后知轻重之分，可与
适权也。”

妇人虽贵皆为阴。

“妾受命于君，妻受命于夫。”妾不奉君之命，则媵“女先
至者”是也；“妻不奉夫之命，则绝夫不言及”是也。
求雨之大体，丈夫欲藏匿，女子欲和而乐。雨太多，禁
妇人不得行入市。

《鸿烈解》：“嫁女于病消者，夫死则后难复处也。”

《嫫》母有所美，西施有所丑孕妇见兔而子缺唇，见麋而子四目。

“子妇跣而上堂，跪而斟羹”，非不费也。然而不可省者，
为其害义也。“待媒而结言，聘纳而取妇，绂絻而亲迎”，
非不烦也。然而不可易者，所以防淫也。

《淮南子齐俗训》：“帝颛顼之法，妇人不辟男子于路者，
拂之于四达之衢。今之国都，男女切踦，肩摩于道。”
《史记外戚世家后附录》：“褚先生曰：‘浴不必江海，要之
去垢；马不必骐骥，要之善走；士不必贤世，要之知道；
女不必贵种，要之贞好。《传》曰：‘女无美恶，入室见妒；士
无贤不肖，入朝见嫉’’。”

《王谏议集》：“毛嫱、西施，善毁者不能蔽其好；嫫姆、倭傀，
善誉者不能掩其丑。”

《盐铁论》：“赵女不择丑好，郑妪不择远近。”

《说苑：孟尝君》曰：“嫁女因媒而成，不因媒而亲。”

《西京杂记》：“许釐庄公一产二女，曰夭，曰茂。楚大夫唐
勒一产二子，一男一女，男曰贞夫，女曰琼华。”近滕公
亦一生二女，并以前生者为长。

《汉书谷永传》：“妇人不得与政事。”

《白虎通》：“女生外向，有从夫之义。”

女离父母何法？法水流去金也。“娶妻亲迎何法？”法日
入阳下阴也。

妻得谏夫者，夫妇荣耻共之。《诗》云：“相鼠有体，人而无
礼。人而无礼，胡不遄死？”此妻谏夫之诗也。谏不从，不
得去之者，本娶妻，非为谏正也，故一与之齐，终身不
改，此地无去天之义也。

《论衡气寿》篇：“妇人疏字者子活，数乳者子死。何则？疏
而气渥，子坚彊；数而气薄，子软弱也。”

俗图画女娲之象为妇人之形，又其号曰“女。”《仲舒》之
意，殆谓女娲古妇人帝王者也。男阳而女阴，阴气为
害，故祭女娲，求福祐也。

《潜夫论图》：“西施、毛嫱可悦于心，而不若丑妻陋妾之
可御于前也。”

《释名》城上垣曰“女墙。”言其卑小，比之于城，若女子之
于丈夫也。

《容车》，妇人所载小车也，其盖施帷，所以隐蔽其形容
也。《骈车》，骈，屏也，四面屏蔽，妇人所乘牛车也。

《外史》“丑女不能冶，时盛则变。”

士之委身于君，犹女之结发于夫也。“《礼》不具而求媾”，
则女耻之。

《蜀志》：“周显王二十二年，蜀侯使朝秦，秦惠王许嫁五
女于蜀，蜀遣五丁迎之，还到梓橦，见一大蛇入穴中，
一人览其尾，掣之不禁，至五人相助，大呼拙蛇。山崩
时压杀五人，及秦五女并将从，而山分为五岭，直顶
上有平石，蜀王痛伤，乃登之，因命曰五妇冢。山顶平
石为望妇堠，作思妻台。”其郡四出大道，道实二十里，
有衢。今言十八里者，昔蜀王女未嫁，年二十亡，王哀
悼不忍言二十，故言十八也。王女墓在城北，今王女
陌是也。

《博物志》：“妇人妊娠，不欲令见丑恶物、异类鸟兽，食当
避其异常味。不欲令见熊罴虎豹御及鸟射，射雉，食
牛心、白犬肉、鲤鱼头，席不正不坐，割不正不食，听诵
诗书讽咏之音，不听淫声，不视邪色。以此产子，必贤
明端正寿考，所谓父母胎教之法。故古者妇人妊娠，
必慎所感，感于善则善，恶则恶矣。妊娠者不可啖兔”
肉，又不可见兔，令儿唇缺；又不可啖生姜，令儿多指
云。又妇人妊娠未满三月，著婿衣冠，平旦左绕井三
匝，映详影而去，勿反顾，勿令人知见，必生男。

呕丝之野，有女子方跪，据树而呕丝，北海外也。
日南有野女群行，见丈夫状，晶目，裸袒，无衣䙏。
《搜神记》：魏襄王十三年，有女子化为丈夫，与妻生子。
京房《易传》曰：“女子化为丈夫，兹谓阴昌，贱人为王；丈
夫化为女子，兹谓阴胜阳，厥咎亡。”一曰：男化为女宫，
刑滥；女化为男妇政行也。

《拾遗记》：黄帝杀蚩尢，有䝙虎误噬一妇人，七日气不
绝。黄帝哀之，葬以重棺石椁。有鸟翔其冢上，其声自
呼为“伤魂”，则此妇人之灵也。后人不得令终者，此鸟
来集其国园林中。

《草木状》：“鹤草出南海，云是媚草。上有虫，老蜕为蝶，赤
黄色，女子藏之，谓之媚蝶，能致其夫怜爱。又水葱，花
叶皆如鹿葱。妇人怀妊，佩其花生男。交、广人佩之，极
有验。然其土多男，不厌女子，故不常佩也。”

《文心雕龙》：“何曾蠲出女之科？”

秦女嫁晋，从《文衣》之媵。晋人贵媵而贱女。

《颜氏家训》：“夫禁童子之暴谑，则师友之诫不如傅婢
之指挥；止凡人之斗阋，则尧舜之道不如寡妻之诲
谕。”

《俗谚》曰：“教妇初来，教儿婴孩。”

古乐府歌词，先述三子，次及三妇，妇是对舅姑之称。
其末章云：“丈人且安坐，调弦遽未央。”古者子妇供事
舅姑，旦夕在侧，与儿女无异，故有此言。近代文士，颇

《述异记》：光武时，南海献珊瑚妇人，帝命植于殿前，谓
之“女珊瑚。”

越俗以珠为上宝，生女谓之“珠娘。”

崔鸿《前凉录》：张重华䜩群寮于闲豫庭，论讲经义，顾
问索绥曰：“孔子妇谁家女？”绥曰：“孔子妇姓亓官氏。”
《玉烛宝典》：元日至月晦并酺食度水，士女悉湔裳酹
酒于水湄，以为度厄。今世人惟晦日临河解除，妇人
或湔裙。

《岁时记》：岁前又为藏𫸩之戏。周处《风土记》曰：“腊日之
后，叟妪各随其济为藏𫸩，分二曹，以校胜负。”《辛氏三
秦记》以为钩弋夫人所起。

《唐书窦怀贞传》：怀贞字从一，神龙时进左御史大夫。
中宗夜宴近臣，谓曰：“卿丧妻，今欲继室，可乎？”怀贞唯
唯。俄而禁中宝扇障卫，有衣翟衣出者，乃韦后乳媪
王氏莒国夫人，故蛮婢也。怀贞纳之不辞，世谓媪婿
为㸙。怀贞每谒见奏请，辄自署皇后阿㸙，而人或谓
之国㸙，轩然不惭，以自媚于后。
《唐书张万福传》：万福初在泗州，遇李希烈反，陈少游
悉以部刺史妻子质扬州，万福独不遣，谓使者“为我
白公，万福妻老且丑，不足慁公意。”卒不行。

《唐书乐志》：“莫愁乐者，出于石城乐，石城有女子名莫
愁，善歌谣。古词曰‘莫愁在何处？莫愁石城西。艇子打
两桨，催送莫愁来’者是也。”李义山诗曰：“海外徒闻更
九州，他生未卜此生休。空闻虎旅鸣宵柝，无复鸡人
报晓筹。此日六军同驻马，当时七夕笑牵牛。如何四
纪为天子，不及卢家有莫愁。”此莫愁者，洛阳人。梁武
帝《河中歌》曰：“河中之水向东流，洛阳女儿名莫愁。莫
愁十三能织绮，十四采桑南陌头。十五嫁为卢家妇，
十六生儿似阿侯。卢家兰室桂为梁，中有郁金苏合
香。头上金钗十二行，足下丝履五文章。珊瑚挂镜烂
生光，平头奴子擎履箱。人生富贵何所望，恨不早嫁
东家王”者是也。卢氏之盛如此，所云“不早嫁，东家王”，
莫详其义。近世周美成乐府《西河》一阕，专咏金陵，所
云“莫愁艇子曾系”之语，岂非误指石头城为石城矣
乎。

《唐国史补》：韩晋公闻径山，以为妖妄，肩舆召至庭中，
望其状貌，不觉生敬，乃为设食，出妻子以拜之。妻乃
曰：“愿乞一号。”径山曰：“功德山。”后闻自杭至润，妇人乞
号，皆得功德山也。

《续博物志》：齐时有发古冢，得铭云：“青州二十子，东海
女郎。”河东贾昊以为司马越女，嫁为苟晞子妇，验之
果然。

《酉阳杂俎》：“遭丧，妇人有面衣，期已下，妇人著簂，不著
面衣。又妇人哭，以扇掩面，或有帷幄内哭者。”

《云溪友议》：李涉至扬州，遍历诸寺，遇一女子拜泣，自
谓宋态也。宋态者，故吴兴刘员外爱姬也。刘李有昔
年之分，因有诗赠曰：“长忆云仙至小时，芙蓉头上绾
青丝。当时惊觉高唐梦，惟有如今宋玉知。”又曰：“衡阳
夜宴使君筵，解语花枝在眼前。自从明月西沈海，不
见姮娥二十年。”李君叹曰：“不见蒙首而逢宋态，诚终
身之幸喜。恨无言于旧知也。”

《桂苑丛谈》：淮南节度杜祐，先婚梁氏女。梁卒，策嬖姬
李氏为正嫡，有敕封邑为国夫人。崔膺密劝请让，追
封亡妻梁氏。祐请膺为表，略云：“以妾为妻，鲁史所禁。”
又云：“岂伊身贱之时，妻同勤苦，宦达之后，妾向荣封。”
云云。梁氏遂得追封，李亦受其命，时议美焉。

兼明书柳文畅《江南行》云：“‘汀洲采白𬞟，日落江南春。
洞庭有归客，潇湘逢故人’。近代词人，皆以为二人应
是生人，忽于潇湘之上相逢遇也。”明曰：“据其旧称，《江
南曲》是乐府闺情之诗也。诗述妇人夫婿出行之后，
于春月采𬞟次，见洞庭湖上有人为客而归，妇人因
问其夫，其人答言：‘于潇湘之上，逢见汝之夫，更前去’”
也。故此《妇人》言故人去不返。“春华复将晚”，言己之年
貌渐衰也。“不道新知乐，祇言行路远”者，此妇人忆其
夫在外，恋新人而不归，托言行路远耳。妇人谓夫为
故人，非谓生人逢遇也。

李氏《刊误》：子夏《丧服传》：“妇为舅姑，齐衰，五升布，十一
月而练，十三月而祥，十五月而禫。禫后门庭尚素，妇
服素缣衣，以俟夫之终丧。”习俗以妇之服青缣，谓其
尚在丧制，故因循亦同。夫之丧纪，再周而后吉。《礼》，女
子在家，以父为天，妇人无二天。则妇之为舅姑不服
齐衰三年著矣。贞元十一年，河中府仓曹参军萧据
状称：“堂兄至女子适李氏，婿见居丧。今时俗，妇为舅
姑服三年，恐为非礼。请礼院详定垂下。”详定判官、前
太常博士李岧议曰：“谨按大唐《开元礼》，五服制度，妇
为舅姑及女子适人，为其父母，皆齐衰，不杖周。盖以
妇之道以专一，不得自达，必系于人，故女子适人，服
夫以斩，而降其父母。《丧服传》曰：‘女子已适人，为父母
何以周也？妇人不二斩也’。”妇人从人，无专用之道，故
未嫁从父，既嫁从夫，夫死从子。父者子之天也，夫者妻之天也。先圣格言，历代不敢易。而此论之，父母之
丧，尚止周岁，舅姑之服，无容三年。今之学者，不本其
义，轻重紊乱，寖以成俗。伏以《开元礼》元宗所修，上纂
累圣，旁求礼经，其道昭明，其文彰著，藏之秘府，垂之
无穷，布在有司，颁行天下。率土之内，固宜遵行。有违
斯文，命曰“败法乱纪，伏请正牒，以明典章。”此李岧之
论，可谓正矣。凡居士列，得不守之。

《婚期》云：“来日妇于庭拜舅姑，次谒夫之长属，中外故
旧，皆当妇礼，即通谓之客，故有拜客之名。”今代非亲
非旧，皆列坐而觌妇容，岂其宜哉？又郊天祭地，止于
再拜，其礼至重，尚不可加。今代妇谒姑嫜，其拜必四。
予辄详之。妇初再拜，次则跪献衣服，文史承其筐篚，
则跪而受之，常于此际授受多误，故四拜相属，因为
疑。又妇拜夫家长老，长老答之则又再拜，即其事也。
士林威仪，岂可效诸下俚耶？拜谒姑嫜，宜修典故。再
申《插地》。〈周礼妇拜插地〉《拜仪》可观。

投刺，始于隽不疑，冠进贤冠，带礧，具剑上谒。暴胜之
“上谒”，如今之投刺也。尔后凡言谒见，必先以此道其
姓名，行于妇人，即未知其所自然，亦不失于礼敬。其
有违舅姑在于他国者，因节序推迁，亦以名纸远申
参奉之仪。近代皆以绢囊缄之，有同尺题重封也。至
于妇来面谒舅姑，合申投刺之礼，岂宜亦以彩帛表
之。卑敬有乖，所宜削去。

《春明退朝录》：“凡官诰之制，后妃销金云龙罗纸十七
张，销金褾袋，宝装轴，红丝网，金帉。”公主销金大凤
罗纸十七张，销金褾袋，玳瑁轴，红丝网，涂金银帉。
修仪、婉容、才人、贵人、美人，销金小凤罗纸七张，销金
褾袋，玳瑁轴，红丝网，涂金银帉。“内降夫人、郡君团
窠罗纸七张，晕银褾袋。宗室妇，常使金花罗纸七张，
法锦褾袋。宗室女素罗纸七张，法锦褾袋。国夫人销
金团窠五色罗纸七张，晕锦褾袋。郡夫人，常使金花
罗纸七张，法锦褾袋。郡君、县太君、遥郡刺史、正郎以
上妻，并销金常使罗纸七张，馀命妇素罗纸七张。”
《渑水燕谈录》：“故事，亲王女皆封郡县”主赵普以元勋，
诸女封郡主，高怀德二女特封县主。当时礼官不言
其失，谏官不言其非，此《典礼》之误也。

《梦溪笔谈》：“旧传黄陵二女，尧子舜妃。以二帝道化之
盛，始于闺房，则二女当具任、姒之德，考其年岁，帝舜
陟方之时，二妃之齿已百岁矣。后人诗骚所赋，皆以
女子待之，语多渎慢，皆礼义之罪人也。”

岁首画锺馗于门，不知起自何时。皇祐中，金陵发一
冢有石志，乃宋宗悫母郑夫人𡧯。悫有妹名锺馗，则
知锺馗之误亦远矣。

《东坡集》：“古者妇人爵因其夫贵，以其子虽有过人之
才，绝俗之行，不表于世。妇人有德行才智之能而不
得见于事，有言语文章之美而不得闻于人，而况仁
而不寿，贤而不禄者乎？此诗人所以赋彤管，史氏所
以传列女也。”

《乐府解题》从《定情篇》，汉繁钦所作，若“臂环致拳拳，指环
致殷勤，耳珠致区区，香囊致扣扣”，“‘跳脱致问，佩玉结
恩’，皆妇人叙志之词也。”

《石林燕语》：“古者妇人无名，以姓为名。或系之字，则如
仲子、季姜之类，或系之谥，则如戴妫、成风之类，各不
同。周人称王姬、伯姬，盖周姬姓，故云。而后世相承，遂
以姬为妇人通称，以戚夫人为戚姬，虞美人为虞姬”，
自汉以来失之。政和间，改公主而下名曰帝姬，此亦
沿习熟惯，而不悟国姓自当为嬴。余尝以白蔡鲁公
惮于改作而止。

《避暑录话》：妇人以姓为称，故周之诸女皆言姬，犹宋
言子、齐言姜也。自汉以来，不复辨，类以为妇人之名。
故《史记》言“高祖居山东，好美姬”，《汉书·外戚传》云“所幸
姬戚夫人”之类，固已失矣。注《汉书》者见其言薄姬、虞
姬、戚姬、唐姬等皆妾而非后，则又以为众妾之称。近
世言妾者遂皆为姬，事之流传失实每如是。今谓宗
女为“姬”，亦因《诗》言“王姬”之误也。

《鸡肋编》：古所谓媵妾者，今世俗西北名曰“祇候人”，或
云左右人，以其亲近而言，已极鄙俚。而浙人呼为贴
身，或曰“横床”，江南又为横门，尤为可笑。

《后山谈丛》：诗云：“惟寡妇之笱，寡妇乃用笱尔。古之渔
笱亦有制也。”

《野客丛谈》：梁简文帝《眼明囊赋》序曰：“俗之妇人，八月
旦多以锦翠珠宝为眼明囊，因清晨拭目。”唐人千秋
节以丝囊盛露，亦袭其旧，正八月初故事。

《金石录》载《赵彦深母傅太妃碑》额题《齐故女侍中宜
阳国贞穆太妃傅氏碑》。案《北史》，后魏女侍中视二品，
然本后宫嫔御之职，今以宰相母为之，惟见于此。仆
谓不但宰相母也，如清河王岳母山氏封郡君，授女
侍中，入侍皇后。元乂之妻亦拜女侍中，封新平郡君。
此类不一。则知当时女侍中之号，非必专处后宫嫔
御，盖有近宗与臣下妻为之者，正以示殊宠耳。然以

忧，背，北堂也。”其意谓君子为王，前驱不反，家人思念
之切，安得谖草种于北堂以忘其忧？盖北堂幽阴之
地，可以种萱，未尝言母也。不知何以遂相承为母事？
倘谓北堂居幽阴之地，则凡妇人皆可以言北堂矣，
何独母哉？传注之学，失《先王三百篇》之旨，似此甚多。
沈约《宋志》谓旧记郭虞有三女，于三月三日俱亡，故
俗忌此日，皆于东流水上祈禳祓洁摰。虞引《续齐谐
记》则曰徐肇有三女云云，非郭虞也。

古词长跪问故夫，前辈引此以证古者女子未始不
跪拜。古者女子之跪，如吕后跪谢周昌，苏秦嫂四拜
自跪，亦可证也。或谓“长跪”二字，如秦王长跪请教，桓
范谓我宁见三公长跪之类，不知此言男子长跪，非
女子也。观《吴越春秋》，女子知子胥非常人，长跪以餐
与之，此正女子长跪事。

说者谓古之媵，犹今之从嫁者也。媵，送也。妾送嫡而
行，故谓妾为媵，如女英随娥皇事舜是也。案《公羊传》
曰：“媵者何？诸侯娶一国，则二国往媵之，以侄娣从。”侄
者兄之子，娣者女弟也。又考《毛诗正义》，凡送女适人
者，男女皆谓之媵。僖五年，晋人袭虞，执其大夫井伯，
以媵秦穆姬。《史传》称伊尹、有莘氏之媵臣。是送女者
虽男亦名媵也。《毛诗》：“求尔新特”，由不以礼嫁，故父母
家男子妇女，皆无肯媵之，独自而来，故谓之新特。
古者男女皆跪，男跪尚左手，女跪尚右手以别。自唐
武后尊，妇人始易。今拜而不屈膝。此见张建章《渤海
国记》，不为无稽。然又观《北史》，周时诏内外命妇拜宗
庙及天台，皆俛伏，则知前此妇人已有不跪者矣。
《邻几杂志》君实又说“夹拜。”今陕府村野妇人皆如此，
男子一拜，妇人四拜，男子一拜。城外则不然。

《闻见后录》：“今归州屈沱，屈原旧居也。世传原有姊，以
原施行不与众合，以见流放，弃之独归，故归州又曰
秭归。袁崧云：‘姊、秭古字通用，与‘原女媭之婵媛兮，申
申其詈余’之语合’。”

《字书博雅》中出“餪”字，注云：“女嫁三日，饷食为餪女。”
《耆旧续闻》：东坡有妾名朝云榴花，朝云死于岭外，惟
榴花独存，故其词多及之。观“浮花浪蕊都尽，伴君幽
独”，可见其意矣。